Krouiñ a reomp ur sindikad SINDIKAD LABOURERIEN BREIZH - SLB - e anv. Digor eo ar Sindikad SLB dan holl verched ha paotred a zo gopridi, retredidi, dilabour, hep labour, labourerien emren, studierien, liseidi ha deskarded adal 16 vloaz o labourat pe o vevañ e Breizh ha mennet da stourm ouzh ar gwaskerzh sokial. Diazezet e vo labour SLB war nav bro Breizh : Dol, Gwened, Kernev, Leon, Naoned, Roazhon, Sant Brieg, Sant Maloù, Treger. Embann a reomp eo ar Vretoned ur bobl hag evel an holl bobloù he deus gwir da dermeniñ he-unan an doare da n em ren. Bez eo Sindikad SLB un unvaniezh stourm evit labourerien Breizh, evit difenn o gwirioù sokial ha broadel hag evit reiñ gwirioù sokial ha broadel dezho. Un unvaniezh a genskoazell eo etre labourerien Breizh hag a genskoazell etrevrodel etre labourerien ar bed holl. Embann a ra SLB o deus an holl Vretoned gwir da chom, da vevañ ha da labourat e Breizh. Gwir o deus da vevañ en un endro yach ha disaotr. Stourm a raimp evit ma vo anavezet ar gevatalded paotred / merched war an dachenn sokial. Skoazell a raimp ar Vretoned diavaez da zistreiñ da labourat ha bevañ dar Vro. Demokratel eo SLB ha stourm a raio ouzh ar faskouriezh ha kement mennozh kontrol da wirioù mab-den.